Lina Dumbliauskaitė

Lina Dumbliauskaitė (g. 1938 m. liepos 22 d. Kaune) – choro dirigentė ir pedagogė, humanitarinių mokslų daktarė.

Biografija 

1956–1960 m. choro dirigavimo mokėsi Kauno J. Gruodžio muzikos mokykloje (dėst. A. Čeičys). Mokyklą baigusi su pagyrimu, 1960–1965 m. choro dirigavimo studijas tęsė Lietuvos valstybinėje konservatorijoje (prof. A. Budriūno klasė). 1969–1973 m. choro dirigavimo žinias gilino Leningrado valstybinės N. Rimskio-Korsakovo konservatorijos neakivaizdinėje aspirantūroje (prof. A. Michailovo klasė). 1974 m. apgynė disertaciją ir gavo menotyros kandidatės mokslinį laipsnį.

1957–1960 m. Lietuvos žemės ūkio akademijos mišriojo choro, 1964–1967 m. Lietuvos maisto pramonės ministerijos vyrų choro „Aidas" chormeisterė, kurį laiką vadovavo Kaišiadorių medicinos darbuotojų moterų chorui ir kultūros namų vokaliniams ansambliams, Trakų rajono kultūros darbuotojų moterų ir berniukų chorui. 1967–1969 m. Vilniaus valstybinio pedagoginio instituto darbuotojų moterų choro ir Respublikinių profsąjungų kultūros rūmų moterų vokalinio ansamblio vadovė, Vilniaus moksleivių rūmų vaikų choro chormeisterė.

1969–1971 m. vadovavo Kišiniovo (Moldavija) politechnikos instituto mišriajam chorui ir Meno instituto studentų kameriniam chorui. 1971–1972 m. Klaipėdos berniukų choro „Gintarėlis" chormeisterė, trejus metus vadovavo Lietuvos valstybinės konservatorijos Klaipėdos fakultetų choro studijai. 1980 m. respublikinei dainų šventei parengė fakultetų Choro dirigavimo katedros merginų chorą. 1974 m. suorganizavo Klaipėdos mokytojų namų mišrųjį chorą ir iki 1979 m. jam kūrybiškai vadovavo. Chorą išmokė daug įvairių kūrinių, su juo nemažai koncertavo, jį parengė 1975 m. respublikinei dainų šventei, 1976 m. S. Šimkaus konkurse choras pelnė laureato vardą.

Pedagoginį darbą L. Dumbliauskaitė pradėjo dar studijų metais. 1967–1969 m. choro dirigavimą dėstė Vilniaus valstybinio pedagoginio instituto Muzikos katedroje, 1969–1971 m. Kišiniovo meno institute, 1971–1981 m. Lietuvos valstybinės konservatorijos Klaipėdos fakultetuose – vyr. dėstytoja, nuo 1979 m. docentė, studentų mokslinės draugijos vadovė, 1989–1991 m. Lietuvos muzikos akademijos choro dirigavimo katedros docentė. 1981–1992 m. Respublikinio kultūros darbuotojų tobulinimosi instituto Meno ir klubininkystės katedros docentė, 1987–1989 m. Muzikos katedros vedėja. Išugdė apie 30 choro dirigentų.

1994–1997 m. Vilniaus chorinio dainavimo mokyklos „Liepaitės“ direktoriaus pavaduotoja mokymo reikalams. Vadovauja jaunučių ir merginų chorams. 1996–1997 m. suorganizavo Vilniaus miesto jaunučių chorų festivalį ir dirigavo festivalio baigiamuosiuose koncertuose Nacionalinės filharmonijos salėje bei Operos ir baleto teatre. „Liepaičių" chorui dirigavo Belgijoje (1996) ir Vokietijoje (1997).

L. Dumbliauskaitė buvo respublikinių dainų švenčių konsultantė, Klaipėdos miesto, Kaišiadorių ir Trakų rajonų dainų švenčių dirigentė, chorų apžiūrų ir konkursų žiuri narė, viena iš Lietuvos chorų sąjungos organizatorių (1989), redagavusi sąjungos laikraštį „Daina“, Lietuvos steigiamojo sąjūdžio suvažiavimo (1988 m. spalio 22 d. – 1988 m. spalio 23) d. delegatė, nuo 1995 m. Lietuvos muzikų draugijos narė. Dalyvavo mokslinėse konferencijose, paskelbė per 70 įvairių straipsnių ir koncertų recenzijų, parašė knygų ir mokymo priemonių: „Choro tembras“ (1983), „Vokalinis ir meninis darbas saviveikliniame chore“ (1985), „Organizacinis darbas saviveikliniame chore“ (1986), „Leliumai“ – lietuvių chorinių tradicijų puoselėtojas„ (1988), „Chorinės muzikos interpretacijos klausimai“ (1989), „Intonacija ir choro menas“ (1990), „Vyrų choras „Varpas“ (1991), „Lietuvių chorinės muzikos interpretacija“ (1992). Ypač vertinga yra dešimtoji L. Dumbliauskaitės knyga „Kur eini, Lietuvos chorvedy?“ (Krantai, 2006), kurioje autorė be užuolankų kalba apie Lietuvos chorų ir jų vadovų darbo problemas, dainų švenčių repertuarinę politiką. Būdama keistuole, apsimetančia, kad nežino „gero tono“ taisyklių (taip yra rašoma knygos anotacijoje), autorė aptaria Lietuvos chorinės kultūros problemas. Knygoje netiesiogiai įvardinti žinomi choro meno profesūros atstovai, kurie yra įvardijami kaip aptariamų problemų kaltininkai. Lina Dubliauskaitė parengė apie 15 radijo laidų chorų koncertų klausimais. 1988 m. pedagogė apdovanota Kultūros žymūno ženklu, 1996 m. jai suteikta muzikos mokytojos metodininkės kvalifikacijos kategorija.

Šaltiniai 

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. 

Publikacijos

Dumbliauskaitė L. (slp. Monika Žukauskaitė) Noriu namo. Novelių romanas. Vilnius, 2007. ISBN 978-9955-800-00-2.

Dumbliauskaitė, Lina
Dumbliauskaitė, Lina 
Tarptautinio Stasio Šimkaus chorų konkurso dalyviai